정조 4년
正言柳協基啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得亟命王府。設鞫得情。快正王法。李弘濟地旣卑微。跡又閃倏。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。卽爲發配。揆以王章。失之太寬。請海南縣定配罪人李弘濟。亟令王府。設鞫嚴問。噫嘻痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰。一串貫來者也。噫。彼諸賊。旣皆伏法。則顧此群兇。獨可容貸耶。情跡旣露。負犯至重。決不可一刻容貸。而況且聖中。居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配絶島。而此輩久逭王章。亂賊無以懲畏。請大靜縣定配罪人聖中。放逐罪人有臣宗甲義駿。竝令王府。設鞫嚴問。期於得情。快正王法。申光復本以啓能之切姻。腸肚相連。綢繆往來之狀。世所共知。向日能賊島配也。少無顧忌。肆然往見。究厥心腸。萬萬陰慘。能賊之凶謀祕計。光復萬無不知之理。請海美縣定配罪人申光復。更令王府。嚴鞫得情。罪人克觀克泰。以妖任之同氣。凶謀逆節。爛漫同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。定配罪人具翼遠。以能賊之門徒。無常出入。綢繆親密之狀。擧世之所共知也。以今番逆吉之招觀之。謀議推戴之時。至以翼遠擬議於閫帥之任。其陰凶情節。爛漫同參。昭不可掩。而究覈未竟。酌處有命。王章未伸。輿情愈激。請定配罪人具翼遠。亟寢酌處之命。仍令王府。嚴鞫得情。快施當律。罪人大燮。以逆範之族屬。爲興文之主人。渠家又作會謀之所。興文龍輝挾匕之日。軍官五十人。作隊犯闕之說。出於謀議之席。則渠之爛漫同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究厥未竟。遽有減死之命。王章未伸。輿憤愈激。請減死安置罪人大燮。亟寢酌處之命。仍令王府。設鞫得情。快正王法。罪人弼海。以逆範之族屬。卵育其家。爛漫綢繆之狀。世所共知。旣以知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰國有法乎。請減死罪人弼海。亟寢酌處之命。仍令王府。設鞫得情。快正王法。遠竄罪人安兼濟李宅鎭。俱以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郄迢。今古一轍。而善地薄竄。邦刑不加。況今麟謙。雖伏王法。而凶徒盤結。實多伏戎之憂。究覈情節。兩賊最爲機括。藉曰孤雛腐鼠。無足以汚我刀鉅。則天綱不免於太恢。奸謀無時而盡發。亂臣賊子。益何所忌憚。而國家之虞危。恐終無巳時也。請遠竄罪人安兼濟李宅鎭。亟命王府。竝加嚴鞫。期於得情。依律處斷。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而日謙以同惡相濟之凶種。偃處近郊。官爵不收。輿情憂憤。去而益甚。請恒善支屬。亟命散配。日謙足弟。竝投絶島。以嚴隄防。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以薦棘而止哉。請薦棘罪人瑩中。亟令王府。設鞫嚴問。快施當律。乙未五月庭試榜事。尙何言哉。只緣凶徒之用奸。至有聖躬之受困。言之髮豎。思之膽掉。而主試物故。憑覈無路。論啓經年。國體徒損。則雖不可一向爭執。而其中李鎭常之爲賊死卒。綢繆謀議。朴宗集之擅刪日記。漫漶義理。其跡至妖。其計叵測。科事之外。不可不一問。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。昌鼎旣是逆淵之至親。自同平人。偃息城闉。已極放恣。而與量海後翼。爛漫往來。綢繆謀議。前後情跡。綻露無餘。則不可以量海端緖之自渠現露。有所參酌。請河東府減死定配罪人昌鼎。依律處斷。範聖以逆淵之至親。黨附極賊。締結凶徒。日夜綢繆。情跡叵測。雖以渠之供辭觀之。諸賊之前後謀議。無不參涉。無不聞知。凶徒逆腸。綻露無餘。則肆市之典。烏可已乎。雖以大聖人好生之德。特降酌處之命。而三尺至嚴。決難容貸。請濟州牧減死定配罪人範聖。依律處斷。今番鞫獄之諸賊情節。俱極巧惡。而減死定配罪人德秀。以逆宦國來之子。德泰之弟。與志恒綢繆之狀。綻露無餘。而前後嚴訊。抵賴不服。究厥罪狀。萬萬痛惡。酌處之命。雖出於好生之德。揆以獄體。不可不窮核得情。請減死定配罪人德秀。極令王府。更加嚴鞫。快正王法。今番投書。亘古所無之變。其凶肚逆腸。直與任輝諸賊一串貫來。心寒骨靑。尙忍言哉。窮凶情節。畢露無餘。忍杖抵賴。徑先致斃。常刑未加。輿憤愈激。論以王章。宜施追律。而平法新令之下。雖不敢仰請。惟其凶計之暗地排布者。不可不一一究覈。則埏以鎭厚之父。其敢曰在家不知。且於其子就捕之後。雖曰以罪名之在身。不得入城待命。然縣獄席藁。道理當然。不此之爲。偃臥其家。少無嚴畏之心。顯有肆毒之態。人理身分。掃地盡矣。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。逆賊尙魯。卽是千萬古所未有之劇賊。而孥戮之典。旣施旋寢。噫。此賊未服王章。徑自殞斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。凡係祖宗朝金科玉條。猶或隨時通變。則今此追孥之禁自近年斷然定行。守之太固。致使應行之律。不得施於此賊。萬有一日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事關後弊。請逆賊尙魯。亟施孥戮之典。具允鈺卽一狎邪小人也。始也蝨附厚謙。狐媚麟漢。隨時化身。附勢趨利。千態萬狀。言之陋矣。丙申以後。托身洪國榮之門。以貨財納交。則世稱策應主人。以奴隷服事。則人謂季氏家臣。多年監膳。鹹淡調和。惟國榮之口是適。而御廚爲次。列邑發簡。水陸誅求。惟國榮之慾是充。而御供是托。貽累於聖德多矣。傳笑於八方久矣。具允鈺處內局。國榮據宿衛。朝夕不離。坐臥與共。國榮有專擅一國之罪。而允鈺爲之左右。國榮有進退百僚之罪。而允鈺爲之慫慂。儕流重足而畏其傷人。乃兄推胸而痛其亡家。特以有國榮之故。人莫敢誰何耳。尤可駭憤者。洪樂純處分之後。國榮藉賣之罪。無所逃於絲綸之下。重臣陳箚之後。國榮沮遏之惡。無以容於覆載之間。而允鈺亦殿下臣子也。獨無輿人之憤。而乃曰吾於奉朝賀。有難忘之恩。吾不負奉朝賀然後。方可以不負國家。出則採探物議。爲國榮憂歎。入則承望風旨。與國榮綢繆。珍羞相續於國榮郊居之舍。伻書不絶於國榮待命之所。噫嘻。今日國家。與國榮其勢不兩。而允鈺旣有不負國榮之苦心血誠。則抑未知於國家。利乎否乎。如此甘心附麗。終始靡悔之類。不可置之輦轂之下。以貽國家之憂。請前判書具允鈺。亟施遠竄之典。洪國榮五年竊柄。擧世趨風。陋鄙者貪於榮利。懦怯者怵於禍福。鮮能自拔於奔波之中。到今罪惡彰著之後。苟曰某也是其死士。某也是其血黨。爬櫛而鋤治之。則殆將空朝廷而後已。除非抵死同惡。爲擧世所指目。爲國家所隱憂者。固宜置而不問。使之自新。而至若前參判李義翊。自是國榮之卵以育之血黨死士也。以渠癡蠢無識。數三年之間。歷遍華要。是誰之力也。渠於國榮。自待以私客。國榮於渠。亦處以恩人。死生憂樂。必欲與同者。卽渠之平日恒言於儕友者也。及夫正月初八日處分以後。國榮叔姪。無君負國之罪。上自縉紳。下至臺隷。孰無同情之憤。而義翊適於是時。職在憲長。掇捨李普行之論。謄傳徐命膺之啓。以我聖上欲竝生之至仁盛意。諄諄誨諭。指示飜身之道。而死黨之心。迷不知變。惟以角勝公議爲能事。畢竟塞責。不過李普行論罪之啓而已。噫。普行之所猖狂自恣者。以其有洪國榮叔姪之故也。渠所論普行者。全沒慫慂地根本。徒從皮膜上論說。惟恐一句話一字說之有礙於國榮之叔姪。稠人廣坐之中。至曰吾則止論李普行而已。奉朝賀得無慍乎。每自前席而退。錄出筵話一通。走報國榮。惟恐或後。人之無嚴。胡至於此。噫。重臣手箚之後。國榮之專擅威福。便屬細故。而其脅持君父。沮遏大計之罪。覆載之所難容。輿儓之所共憤。渠若有一分人心。則所當如夢之覺。若醉之醒。割絶之避遠之。一反前日之爲。而乃於國榮待命之時。馳走依幕。執手涕泣。憂以世道。慰以誣言。有口皆傳。無人不聞。吁亦痛矣。噫嘻。國榮之凌侮朝廷。誑脅縉紳。士大夫風節。駸駸然至於莫可收拾之境者。今幾年矣。乃於罪名現露之後。如義翊者。一直趨附。力戰公議。乃至於此。甚矣。人心之陷溺也。此而置之。將見是非不正。怪鬼層出。爲世道無窮之害。請前參判李義翊。亟施屛裔之典。新除授大司諫申思運。時在洪忠道鎭川地。正言李正薰。時在江原道三陟地。請斯速乘馹上來事。下諭。答院曰。不允。埏事。亟停勿煩。具允鈺事。拂拭推擠。致于今日。則又何爲而名登此紙。臚列如彼之狼藉乎。不從此啓。無以定一世之波瀾。依啓。李義翊事。未了之致。蒙此罪累。昨冬筵席。指示拔身之路。而反思陷身之計者。渠果了了。則能如是乎。決是認西爲東。認彼爲此而然。此或靳允。諸凡不請。無恥之徒。必將望其僥倖。寧有是乎。亟施削去仕版。門外黜送之典。噫。予方以鎭世道保世臣爲心。而今日臺啓堂疏之從施。正若生道殺人之意也。凡我有言責者。當所體認處矣。下諭事。依啓。